Kim Andersen (V), 2011-04-06:
Jeg vil gerne allerførst sige tak til Dansk Folkeparti, fordi de har taget initiativ til at stille denne forespørgsel.
Jeg vil også gerne takke justitsministeren for en grundig og fyldig besvarelse af forespørgslen.
Ingen er jo i tvivl om, at for Venstre betyder ytringsfriheden og i det hele taget vores grundlæggende frihedsrettigheder rigtig meget.
Det er nogle fuldstændig grundlæggende forudsætninger for vores samfund og for den måde, som vi lever på som danskere, og for den måde, vi har det med hinanden på.
Det er også grundlæggende for den måde, hvorpå vi i øvrigt anskuer omverdenen.
Derfor er ytringsfriheden fuldstændig fundamental.
Ytringsfriheden kan ikke gradbøjes.
Den er ikke til diskussion, og vi accepterer ikke, at nogen antaster vores ytringsfrihed.
Det skal stå fuldstændig klart, og det tror jeg også at det gør, for sådan har det altid været for Venstre, og sådan er det heldigvis for langt, langt de fleste danskere.
Det er klart, at er der så nogen, der kommer og antaster den ytringsfrihed, f.eks. ved at udøve terrorvirksomhed eller anden form for kriminalitet over for samfundsinstitutioner eller over for nyhedsmedier, som praktiserer ytringsfriheden, er det naturligvis samfundets opgave at slå et sådant angreb tilbage og sikre, at den pågældende institution eller virksomhed, avis, radio- eller tv-station, eller hvad det måtte være, kan fortsætte sin daglige virksomhed fuldstændig uantastet og på de værdier, som er så grundlæggende for os, for os alle.
Det må aldrig blive et forsikringsanliggende.
Det må aldrig blive noget, den enkelte virksomhed, den enkelte borger, den enkelte institution står alene med.
Det skal samfundets kollektive ansvar og loyalitet stå fuldstændigt og uantastet bag.
Regeringen har taget en lang række initiativer på området for at sikre vores grundlæggende frihedsrettigheder og for at sikre vores identitet som samfund i forhold til frihedsrettighederne.
Regeringen har løbende fremlagt lovrevisioner med henblik på at give vores myndigheder, herunder politiet og PET, de redskaber, som er nødvendige i den aktuelle kamp mod terroren, som jo desværre også er blevet en del af vores hverdag, fordi vi er en del af det globale internationale samfund, hvor den slags kriminalitet og vanvid jo desværre huserer.
PET har, som ministeren også redegjorde for, løbende et tæt samarbejde med virksomheder og institutioner, som har været truet, er truet, eller som kunne tænkes at være truet af terrorister og terrorvirksomhed.
PET har også et institutionaliseret samarbejde med Dansk Industri, og PET har løbende udgivet informationer om det at sikre sig mod terror og anden form for kriminalitet.
Det anerkender vi, det respekterer vi, og det takker vi for.
Sådan skal det være.
Jeg er også glad for, at vi i dag kan præsentere et forslag til vedtagelse med en meget bred tilslutning i Folketinget, som bakker op om PET og om det, som skal gøres i denne sammenhæng.
Forslaget til vedtagelse lyder: Forslag til vedtagelse »Folketinget konstaterer, at ytringsfriheden er en grundlæggende og fundamental ret og forudsætning for det danske frihedssamfund og demokrati.
Folketinget understreger på baggrund af en række konkrete angreb og trusler mod personer og virksomheder engageret i samfundsdebatten, at terrortruslen mod Danmark aldrig må føre til indskrænkning af lysten til at deltage i den frie debat.
Folketinget konstaterer med tilfredshed, at Politiets Efterretningstjeneste har styrket og udbygget samarbejdet om sikkerhedsspørgsmål og sikkerhedsforanstaltninger med offentlige myndigheder og private virksomheder m.v. Folketinget noterer sig, at efterretningstjenesten som en central opgave rådgiver offentlige myndigheder, private virksomheder og truede enkeltpersoner i spørgsmål af betydning for samfundets og borgernes sikkerhed.
Folketinget opfordrer regeringen til at sikre, at Politiets Efterretningstjeneste fortsat har de nødvendige rammer og ressourcer til at kunne videreføre og styrke indsatsen vedrørende sikkerheden for danske myndigheder, virksomheder og borgere som led i kampen mod terrorisme.«
Jeg vil gerne benytte lejligheden til at sige tak til mine kollegaer her i Folketinget, for at vi har kunnet lave et så bredt samarbejde om en så væsentlig tekst som den, der her er tale om.
Det sender et rigtig godt signal til omverdenen, og det synes jeg at vi kan glæde os over.